作者:秦觀
標題:鼓笛慢・水龍吟
內容:亂花叢裡曾攜手，窮豔景，迷歡賞。到如今誰把，雕鞍鎖定，阻遊人來往。好夢隨春遠，從前事、不堪思想。念香閨正杳，佳歡未偶，難留戀、空惆悵。永夜嬋娟未滿，嘆玉樓，幾時重上。那堪萬里，卻尋歸路，指陽關孤唱。苦恨東流水，桃源路、欲回雙槳。仗何人，細與丁寧問呵，我如今怎向。